HJK Naisten historia

**HJK Naisten historia** käsittelee Helsingin Jalkapalloklubin naisten edustusjoukkueen historiaa. Joukkue on perustettu vuonna 1971 ja kuuluu Suomen menestyneimpiin naisten jalkapallojoukkueisiin. 

## 1970-luku
HJK päätti ottaa naisten jalkapallon ohjelmaansa vuonna 1971 ja samana vuonna pelattiin myös ensimmäistä kertaa Suomen mestaruudesta. HJK kruunasi avauskautensa mestaruuteen ja voitti mestaruuden heti jopa viisi kertaa putkeen. Vasta vuonna 1976 Kemin Into syrjäytti HJK:n valtaistuimelta ja voitti kaksi mestaruutta putkeen. HJK palasi kuitenkin mestariksi jälleen 1979.

## 1980-luku
HJK avasi 1980-luvun vahvasti voittaen vuosina 1980 ja 1981 Suomen mestaruuden, ja ensimmäisenä naisjoukkueena vuonna 1981 tuplamestaruuden. Naisten Suomen Cup (silloin nimellä STS-Cup) otettiin jalkapallon ohjelmaan vuonna 1981 ja HJK vei ensimmäisenä seurana myös cupin nimiinsä. Ensimmäisessä cupin finaalissa HJK kaatoi Kemin Innon rangaistuspotkujen jälkeen maalein 4–3. Varsinainen peliaika päättyi 0–0-tasapeliin.

1980-luku toi HJK:lle kuusi Suomen mestaruutta ja neljä Suomen Cupin voittoa. Tuplamestaruuden HJK voitti kolmena vuonna: 1981, 1984 ja 1986. 1980-luvulle osui myös HJK:n historian ainoa mitalisijojen ulkopuolelle valuminen SM-sarjassa, kun vuonna 1983 joukkue sijoittui sarjassa viidenneksi.

## 1990-luku
HJK:n menestystarina jatkui 1990-luvulla joukkueen saalistaessa seitsemän mestaruutta. HJK voitti mestaruuden vuosina 1995–2001 seitsemän kertaa putkeen. Suomen Cupin HJK voitti viisi kertaa; vuosina 1991, 1992, 1993, 1998 ja 1999. Tuplamestaruuksia HJK:lle tuli neljä (1991, 1992, 1998, 1999).

HJK:n valmentajana 1990-luvun lopun ja 2000-luvun alun menestyksessä toimi Timo Lounio, joka Maija Liukkosen avustamana johti HJK:n neljään mestaruuteen ja kolmeen Suomen Cupin voittoon. Lounio johti HJK:n myös 2000-luvun UEFA Cupin menestykseen.

## 2000-luku
HJK:n suurin saavutus 2000-luvulta oli UEFA Cupin välieriin selviäminen kaudella 2001–2002, jolloin HJK putosi lopulta Umeå IK:lle välierässä yhteismaalein 1–3. HJK:n joukkueessa pelasivat tuolloin muun muassa Laura Kalmari, Sanna Valkonen, Anna-Kaisa Rantanen, Eveliina Sarapää, Petra Häkkinen, Pauliina Miettinen, Tiina Salmén, Christina Forssell ja Terhi Uusi-Luomalahti. HJK:n kyseistä joukkuetta pidetään Suomen kaikkien aikojen parhaana seurajoukkueena.

Suomen Cupin mestaruuksia eniten historian saatossa voittanut HJK voitti cupin 2000-luvulla viisi kertaa, joista kolme viimeisintä mestaruutta tuli putkeen vuosina 2006–2008.

HJK voitti myös ensimmäistä kertaa Liigacupin keväällä 2009. Liigacup tuli naisten talviohjelmaan kaudella 2007 ja sen voitti kaksi ensimmäistä kertaa FC Honka. HJK jäi 2007 Liigacupissa hopealle hävittyään finaalissa rangaistuspotkuilla FC Hongalle, ja 2008 Honka pudotti Klubin välierävaiheessa. Lopulta 2009 HJK eteni voittoon voitettuaan loppuottelussa FC Unitedin Myyrmäessä 8–1.

Paljon menestystä vuosituhannen vaihteessa joukkueelle tuonut valmentaja Timo Lounio jätti HJK:n kauden 2003 jälkeen, kun Klubi ei onnistunut toisena vuotena putkeen voittamaan mestaruutta. Lounio palasi vielä kaudella 2006 HJK:n peräsimeen, mutta paluu Klubiin kesti vain vuoden. HJK jäi kaudella kovasta materiaalista huolimatta liigassa vasta kolmanneksi pudottuaan lopussa mestaruustaistosta.

Kaudella 2004 HJK:ta valmensi Petteri Jaatinen ja kakkosvalmentajana toimi Jarmo Österlund. Österlund nousi ykkösvalmentajaksi seuraavalla kaudella ja avuksi tuli MPS:n tuplamestaruuteen vuonna 2003 valmentanut Maria Virolainen.

Österlund ja Virolainen veivät nuorentuneen joukkueen mestaruuteen heti ensimmäisellä kaudella 2005. Kaksikko syrjäytettiin kuitenkin mestaruusvuoden 2005 jälkeen HJK:n valmennusjohdosta, kun Timo Lounio teki paluun joukkueeseen. Parivaljakko palasi vuotta myöhemmin kaudeksi 2007 takaisin HJK:hon, ja he jatkoivat aina loppukesään 2008 asti, jolloin kaksikon urakka HJK:ssa päättyi. Tilalle nostettiin HJK:n nuorisopuolelta englantilainen Gary Williams.

Kaudelle 2008 HJK nuorentui selvästi, kun moni joukkueen avainpelaaja siirtyi pelaamaan ulkomaille. Nuorennusleikkaus onnistui erinomaisesti ja HJK sijoittui sarjassa nuorella joukkueella toiseksi.

HJK:n kausi 2009 oli murheellinen, kun joukkue jäi sarjassa vasta neljänneksi. Se oli HJK:n historiassa toinen kerta, kun joukkue jäi mitaleitta pääsarjatasolla. HJK voitti ensimmäistä kertaa Liigacupin keväällä 2009, ja joukkuetta ennustettiin laajalti Suomen mestariksi. Hyvästä materiaalista ja lukuisista maajoukkuepelaajista huolimatta HJK alisuoritti ja mestaruus karkasi Klubilta jo alkukesästä.

2000-luku jäi lopulta liigamenestyksen kannalta edellisvuosikymmeniä huomattavasti laihemmaksi. HJK jäi kuitenkin mitaleitta vain kerran 2000-luvun aikana. HJK:n saldo kolmen mestaruuden lisäksi oli viisi hopeaa (2002, 2003, 2004 2007, 2008) sekä yksi pronssi (2006). Kaudella 2009 HJK jäi neljänneksi.

## 2010-luku
HJK:n joukkue koki suuria muutoksia ennen kauden 2010 alkua. Gary Williams lähti HJK:sta kauden 2009 jälkeen ja HJK nimitti kaudella 2010 uudeksi päävalmentajakseen Jutta Rautiaisen.

Vuonna 2012 joukkue sai SM-pronssia. Vuonna 2013 valmentajiksi palasivat Maria Virolainen ja Jarmo Österlund. Joukkue sijoittui neljänneksi Liigassa ja ylsi myös Suomen Cupin finaaliin. Virolainen jatkoi myös kaudella 2014.

Virolaisen jälkeen valmentajana toimi Pasi Pihamaa ja toukokuussa 2016 hänen tilalleen tuli Joonas Rantanen.

Vuonna 2019 HJK voitti Rantasen johdolla mestaruuden ja kruunasi kautensa tuplamestaruuteen voittamalla Cup-finaalissa Åland Unitedin 1–0. Jutta Rantala voitti ylivoimaisesti Liigan maalikuningattaruuden 22 maalillaan ja palkintosadetta tuli tietysti myös suomalaisen jalkapallon kauden päätösjuhlassa Captain's Ballissa. Joonas Rantanen palkittiin mestarivalmentajana ja Jutta Rantala maalikuningattarena ja vuoden hyökkääjänä. Lisäksi Ashley Riefner palkittiin kauden keskikenttäpelaajana.

Mestaruuskauden 2019 jälkeen Rantanen siirtyi Klubi 04:n valmentajaksi, ja naisten päävalmentajana jatkoi kaudesta 2020 eteenpäin Jonne Kunnas.

## 2020-luku
Jonne Kunnaksen ensimmäisellä valmennuskaudella vuonna 2020 HJK sijoittui neljänneksi ja jäi niukasti mitaleilta maalieron turvin. Joukkueen paras maalintekijä sarjassa oli Essi Sainio viidellä osumallaan. Nuori Katariina Kosola valittiin Kansallisen Liigan kauden tulokkaaksi. Edellisen kauden mestaruus toi paikan Mestarien liigan (UWCL) karsintoihin. Poikkeuksellisesti Covid-19-pandemian takia pelattiin yksiosaiset pudotuspelit, ja HJK hävisi Reykjavikissa Valurille 0–3. Essi Sainio teki syksyllä paluun Helmaripaitaan.

Kunnaksen toinen kausi 2021 toi jälleen neljännen sijan. Paras maalintekijä oli Ria Karjalainen yhdeksällä osumalla. Kesällä seuraan liittyi Helmarilegenda Linda Sällström, mutta hän jatkoi kauden jälkeen Ruotsin Vittsjöhön. Myös Katariina Kosola siirtyi Umeå IK:hon. Essi Sainio pelasi kauden aikana Helmareissa.

Kaudella 2022 HJK sijoittui Kansallisessa Liigassa hopealle. Joukkue palasi näin mitalikantaan kahden neljännen sijan jälkeen. Kausi jäi erityisen merkitykselliseksi myös siksi, että joukkueen pitkäaikainen avainpelaaja ja kapteeni Essi Sainio päätti uransa. Hän lopetti sekä seurassa että maajoukkueessa, joissa hän oli toiminut esikuvana ja johtajana yli 15 vuoden ajan. Sainio teki paluun maajoukkueeseen kaudella 2020 ja oli mukana kesän 2022 EM-kisoissa. Helmareissa hänelle kertyi yhteensä 58 A-maaottelua. Samalla kaudella päättyi myös Jonne Kunnaksen kolmivuotinen päävalmentajajakso.

Kaudella 2023 Arttu Heinonen aloitti päävalmentajana ja joukkue uusi hopeasijansa.  HJK:n naisten edustusjoukkue yhtiöitettiin ja sen toiminnasta alkoi vastata erillinen taustayhtiö, joka on nimeltään Ei mikään tytäryhtiö Oy.

Kaudella 2024 HJK juhli seurahistoriansa 24. Suomen mestaruutta ja voitti lisäksi Suomen Cupin, mikä toi seurahistoriaan neljännen tuplamestaruuden. Lilli Halttunen nousi kauden suurimmaksi tähdeksi. Hän teki Kansallisessa Liigassa 12 maalia ja debytoi A-maajoukkueessa Montenegroa vastaan, jossa onnistui heti maalinteossa. Hänet palkittiin myös Kansallisen Liigan vuoden hyökkääjänä. Kauden päätteeksi Halttunen siirtyi siirtokorvauksella Ruotsin Damallsvenskaniin Linköping FC:hen. Emmaliina Tulkki palasi Klubiin kaudeksi 2024 muutaman vuoden tauon jälkeen. Keskikenttäpelaaja edusti HJK:ta aiemmin kausilla 2019 ja 2020. Välissä hän pelasi muun muassa Norjassa, Tšekissä ja Ilveksessä. Keväällä 2025 hän siirtyi siirtokorvauksella Ruotsin Damallsvenskanissa pelaavan Alingsås IF:n riveihin.

## HJK Euroopassa

### 2001–2002

#### Alkulohko
HJK esiintyi ensimmäistä eurokentillä UEFA Cupissa kaudella 2001–2002. HJK pääsi emännöimään UEFA Cupin Lohko 5:n otteluita. HJK:n kanssa samassa lohkossa pelasivat Torres (Italia), KÍ Klaksvík (Färsaaret) ja Landhaus (Itävalta). Ottelut pelattiin lokakuussa 2001.

HJK kohtasi avausottelussa italialaisen Torresin, joka oli maansa hallitseva tuplamestari. Italialaisjoukkue lähti hienoisena ennakkosuosikkina kamppailuun, mutta HJK otti maukkaan avausvoiton UEFA Cupissa kaatamalla Torresin Pallokentällä maalein 2–1. HJK:n ensimmäisen euromaalin laukoi Laura Kalmari ottelun 11. minuutilla Anna-Kaisa Rantasen syötöstä. Torres tuli tasoihin, mutta Linda Linqvist laukoi ottelun lisäajalla Klubille 2–1-voiton ja lentävän lähdön europeleihin.

HJK voitti karsintalohkon toisessa ottelussa KÍ Klaksvíkin puhtaasti 4–0. Myyrmäen Pohjola Stadionilla pelattu ottelussa HJK:n maalintekijöinä olivat Susanna Heikari, Anna-Kaisa Rantanen, Laura Kalmari ja Eveliina Sarapää.

HJK päätti alkulohkonsa murskavoittoon Myyrmäessä, kun itävaltalainen USC Landhaus hävisi selvin lukemin 8–0. Laura Kalmari laukoi ottelussa hattutempun, tehden alkulohkon kolmessa ottelussa viisi maalia. Muut maalintekijät olivat Anna-Kaisa Rantanen kahdesti, Pauliina Miettinen, Eveliina Sarapää ja Susanna Heikari.

#### Jatkopelit
**Puolivälierä:**

HJK selvisi UEFA Cupin puolivälieriin voitettuaan lohkonsa ja sai heti vastaan Euroopan parhaaksi seurajoukkueeksi rankatun norjalaisen Trondheims-Ørnin. Joukkue oli hallinnut norjalaista jalkapalloa ylivoimaisesti viimeiset vuodet.

Ensimmäinen osaottelu pelattiin 16.3.2002 Trondheimin ABRA-hallissa. Kotijoukkue karkasi jo ottelun 7. minuutilla 1–0-johtoon, kun pallo upposi epäonnisesti HJK-pelurista omaan maaliin. 24. minuutilla Brit Sandaune ohitti Petra Häkkisen HJK:n maalilla, ja trondheimilaiset näyttivät menevän omia menojaan. HJK pääsi kuitenkin kaventamaan 51. minuutilla, kun Eveliina Sarapää jatkoi Laura Kalmarin syötöstä pallon maaliin. Lukemat 2–1 jäivät ottelun lopputulokseksi.

HJK:n kokoonpano Trondheimissa: Petra Häkkinen, Sani Ylitalo, Susanna Heikari (59. Emelie Karlsson), Pauliina Miettinen, Karin Forsström, Anna-Kaisa Rantanen, Johanna Hytti, Sanna Valkonen, Eveliina Sarapää (83. Linda Linqvist), Laura Kalmari, Tiina Salmén.

Toinen osaottelu pelattiin Talin hallissa kiirastorstaina 28.3.2002. HJK:n hahmoksi nousi Laura Kalmari, joka laukoi ottelussa kaksi maalia ja vei HJK:n 2–0-voitolla historiallisesti UEFA Cupin välieriin. Kalmarin ensimmäinen osuma syntyi 43. minuutilla, kun hyökkääjä viimeisteli Susanna Heikarin syötöstä pallon maaliin. Sama kaksikko oli jälleen asialla, Heikari teki esityön ja Kalmari laukoi ratkaisevan 2–0-osuman.

HJK:n kokoonpano Talissa: Petra Häkkinen, Sani Ylitalo, Susanna Heikari (83. Karin Forsström), Pauliina Miettinen, Terhi Uusi-Luomalahti, Christina Forssell, Anna-Kaisa Rantanen, Johanna Hytti, Sanna Valkonen, Eveliina Sarapää, Laura Kalmari.

HJK jatkoon yhteismaalein 3–2.

**Välierä:**

HJK eteni UEFA Cupin välierään, jossa vastaan tuli Ruotsin suuruus Umeå IK. Uumajalaiset eivät olleet hävinneet 60:neen otteluun ennen HJK-kohtaamisia, joten ruotsalaiset lähtivät suurina ennakkosuosikkeina välierään. Ensimmäinen osaottelu pelattiin Uumajassa 14.4.2002.

HJK meni ottelussa johtoon 28. minuutilla. Maalin tekijänä oli Suomen kaikkien aikojen paras hyökkääjä Laura Kalmari, joka teki jo kahdeksannen maalinsa UEFA Cupissa. Kotijoukkue meni kuitenkin 5 722 katsojan edessä ohi, kun Hanna Ljungberg ja Therese Kapstad veivät Umeå IK:n 2–1-voittoon.

HJK:n kokoonpano Uumajassa: Petra Häkkinen, Sani Ylitalo, Susanna Heikari (64. Karin Forsström), Pauliina Miettinen, Terhi Uusi-Luomalahti, Christina Forssell, Anna-Kaisa Rantanen (90. Emelie Karlsson), Johanna Hytti, Sanna Valkonen, Eveliina Sarapää, Laura Kalmari.

Toinen osaottelu pelattiin Finnair Stadionilla Helsingissä 27.4.2002. HJK:n unelma UEFA Cupin voitosta ja ensimmäisestä suomalaisesta eurocup-voitosta päättyi kuitenkin Töölöön, kun ruotsalaisvieraat hakivat Hanna Ljungbergin maalilla 0–1-voiton ja finaalipaikan.

HJK:n eteneminen UEFA Cupin välierään ylitti myös uutiskynnyksen Suomessa ja sitä pidetään edelleen suuressa arvossa suomalaisen jalkapallon seuratason saavutuksena.

HJK:n kokoonpano Finnair Stadiumilla: Petra Häkkinen, Sani Ylitalo, Susanna Heikari, Pauliina Miettinen, Terhi Uusi-Luomalahti, Christina Forssell (84. Tiina Salmén), Anna-Kaisa Rantanen (62. Emelie Karlsson), Johanna Hytti (90. Karin Forsström), Sanna Valkonen, Eveliina Sarapää, Laura Kalmari.

Umeå jatkoon yhteismaalein 3–1.

Umeå hävisi finaalissa saksalaiselle Frankfurtille maalein 0–2.

### 2002–2003

#### Alkulohko
HJK pelasi UEFA Cupin kaudella 2002–2003 alkulohkossa 4. HJK:n kanssa samassa lohkossa olivat FC Sursee (Sveitsi), AZS Wrocław (Puola) ja Bangor City Girls (Wales). Alkulohkoturnaus pelattiin Puolassa.

HJK menetti kesällä 2002 Laura Kalmarin ja Sanna Valkosen Umeå IK:n riveihin, joten HJK joutui lähtemään hieman heikentyneellä ryhmällä puolustamaan välieräpaikkaansa UEFA Cupissa.

HJK avasi Wroclawissa pelatun alkulohkoturnauksen kuitenkin hyvin, kun avausottelussa kaatui turnausemäntä AZS Wroclaw maalein 2–0. Christina Forssell vei HJK:n alkuminuuteilla johtoon ja Hanna Saaranen varmisti 86. minuutin 2–0-osumalla kolme pistettä Klubille.

HJK sai toisessa ottelussa vastaansa lohkon heikoimman joukkueen, walesilaisen Bangor City Girlsin. HJK oli tyly vastus walesilaisille, loppulukemiksi merkittiin helsinkiläisten 8–0-voitto. HJK:n maaleista vastasivat Anna-Kaisa Rantanen kolmesti, Taru Hakala, Rosa Lappi-Seppälä, Eveliina Sarapää ja Hanna Saaranen. Kertaalleen walesilaiset toimittivat pallon itse omaan maaliin.

Lohkon päätöspelissä HJK kohtasi sveitsiläisen FC Surseen, joka oli voittanut molemmat aiemmat ottelunsa Bangor Cityä ja AZS Wroclawia vastaan 1–0. Panoksena ottelussa oli siis lohkovoitto. Kumpikaan joukkueista ei kyennyt kuitenkaan maalintekoon ja HJK meni selvästi paremman maalieronsa turvin jatkopeleihin lohkovoittajana.

#### Jatkopelit
HJK eteni lohkovoitolla puolivälieriin ja sai vastaansa Euroopan kovimman joukkueen, edellisenä vuonna UEFA Cupin voittaneen saksalaisen 1. FFC Frankfurtin. Ensimmäinen osaottelu pelattiin Myyrmäen Pohjola Stadionilla 2.11.2002.

Frankfurt otti arvokkaan 2–0-vierasvoiton HJK:sta avausottelussa, kun Katrin Kliehm ja Steffi Jones laukoivat saksalaiset voittoon kylmän marraskuisella Myyrmäen stadionilla.

Toinen osaottelu pelattiin Saksassa 1.12.2002, ja HJK:n pelissä näkyi selvästi, että sarjakausi oli päättynyt jo aikoja sitten. Frankfurt oli tyly emäntä HJK:lle ja otti murskaavan 8–0-voiton ja eteni UEFA Cupin välieriin. Frankfurtin maalitilastoihin ottelussa pääsivät Birgit Prinz kolmesti, Elodie Woock kahdesti, Renate Lingor, Pia Wunderlich ja Judith Affeld. Lingor ja Wunderlich viimeistelivät maalinsa rangaistuspotkusta.

Frankfurtin kohtaloksi koitui välierässä Umeå IK, joka pudotti Frankfurtin UEFA Cupista. Umeå IK voitti 2002–2003 UEFA Cupin, Laura Kalmari viimeisteli maalin ruotsalaisseuralle loppuottelun molemmissa osaotteluissa.

### 2006–2007

#### Karsintalohko
HJK:n kolmas visiitti eurokentille tapahtui 2006–2007, kun Klubi oli jälleen mukana UEFA Cupissa. Pitkän tauon jälkeen Klubi lähti innokkaana mukaan europeleihin.

Alkuajoista uudistuneessa UEFA Cupissa HJK joutui pelaamaan karsintalohkon ennen pääsyään varsinaiseen UEFA Cupiin. HJK pelasi samassa karsintalohkossa tutun AZS Wroclawin (Puola) kanssa, muita joukkueita lohkossa olivat FFC Zuchwil (Sveitsi) ja lohkoemäntä ZFK Skinponjat (Makedonia). Ottelut pelattiin siis Makedoniassa.

HJK avasi lohkonsa 2–0-voitolla sveitsiläisestä Zuchwilista. Sveitsiläiset pitivät Klubin pitkään nollilla, mutta lopulta 71. minuutilla Eveliina Sarapää avasi Klubin maalitilit UEFA Cupissa. Leena Puranen kaunisteli 87. minuutilla loppulukemiksi 2–0.

HJK varmisti jatkoon pääsynsä lohkosta voittamalla puolalaisen AZS Wroclawin maalein 1–0. HJK:lle voiton lohkon toisessa ottelussaan latasi Heidi Ahonen, jonka laukaus upposi onnekkaasti maaliin 81. minuutilla.

Lohkon päätöspelissään HJK juhli jatkopaikkaansa murskavoitolla lohkoemäntä Skinponjatista. Makedonialaiset kaatuivat peräti 7–0, HJK:n maaleista vastasivat Linda Ruutu kolmesti, Leena Puranen, Tiina Salmén, Annina Åman ja Taina Hartikainen.

HJK eteni ylivoimaiseen tapaan UEFA Cupin varsinaiseen lohkovaiheeseen.

#### Lohkovaihe
HJK eteni UEFA Cupin varsinaiseen lohkovaiheeseen voittamalla karsintalohkon. Lohkovaiheessa lohkon kaksi parasta joukkuetta etenevät jatkopeleihin. HJK pääsi emännöimään omaa lohkoansa, kun Finnair Stadiumilla ja Töölön Pallokentällä pelattiin UEFA Cupin Lohko 1. HJK:n lisäksi lohkossa pelasivat FFC Frankfurt (Saksa), Breidablik (Islanti) ja Vitebsk (Valko-Venäjä).

HJK koki suuren pettymyksen lohkon avauspelissään, kun islantilainen Breidablik haki niukan 1–2-voiton Finnair Stadiumilta. Olina Vidarsdottir vei onnekkaasti Breidablikin 0–1-johtoon, mutta HJK kuittasi Leena Purasen maalilla ottelun tasoihin. HJK koki kuitenkin kirvelevän tappion, kun Greta Samuelsdottir vei Breidablikin jälleen johtoon ottelun 93. minuutilla. Maali päätti ottelun ja HJK:n mahdollisuudet jatkopeleihin olivat jo tässä vaiheessa vähäiset.

Toisessa ottelussa HJK kohtasi valkovenäläisen Vitebskin. HJK pelasi hyvän ottelun mutta ei onnistunut tärkeimmässä – maalinteossa. Ottelu päättyi 0–0-tasapeliin ja HJK oli väistämättä ulkona jatkopeleistä.

HJK kohtasi turnauksen päätöspelissä FFC Frankfurtin, joka oli edelleen yksi Euroopan parhaista seurajoukkueista. HJK pelasi hyvin ja laittoi saksalaiset ahtaalle, mutta Judith Affeld ja Kerstin Garefrekes tekivät kumpikin maalin ja saksalaiset ottivat 0–2-voiton Finnair Stadiumilta.

HJK jäi lohkossa kolmanneksi ja putosi jatkopeleistä.

### 2020-2021
Pitkän tauon jälkeen HJK voitti taas mestaruuden kaudella 2019 ja pääsi sen ansiosta mukaan kauden 2020-21 Mestarien Liigan 1. karsintakierrokselle. Valitettavasti maailmalla riehunut Covid-19 -pandemia sai aikaan sen, että karsintaa ei pelattu lohkomuodossa kuten normaalisti, vaan yksiosaisina pudotuspeleinä. HJK oli arvonnassa sijoittamattomana joukkueena ja sille arvottiin vastustajaksi sijoitetuista islantilainen Valur. Peli pelattiin 4.11.2020 Reykjavikissa ja sen lopputulos oli Valur-HJK 3-0. 

### 2025-2026
Vuoden 2024 mestaruus toi HJK:lle paikan Mestarien liigan karsintoihin kaudelle 2025–2026. Suomen sijoituksen ansiosta joukkue aloitti toiselta kierrokselta ja sai neljän joukkueen karsintaturnauksen järjestettäväkseen Helsinkiin. Arvonnassa HJK:n kanssa samaan karsintalohkoon tulivat Norjan tuplamestari Vålerenga, tšekkiläinen Slavia Praha ja turkkilainen ABB Fomget.

HJK kohtasi välierässä Vålerengan ja kärsi niukan 0–1-tappion. Pronssiottelussa vastaan tuli ABB Fomget, joka oli hävinnyt Slavia Prahalle. Tiukassa ottelussa turkkilaisjoukkue oli lopulta parempi lukemin 3–2. Näin HJK:n eurotaival päättyi turnauksen pronssiotteluun, eikä paikkaa lohkovaiheessa tai uudessa UEFA Women’s Cupissa saavutettu.

## Lähteet